1. **Pelkės**

*„Negaliu jums pasakyt, kaip man patinka plačios,*/ *neaprėpiamos, bekraštės pelkės.“* („Songs of Myself XIII“)

Buvimas tyloje ir vienatvėje Vytautą Mačernį nugramzdindavo į būties ir visatos paslapčių apmąstymus. Klajodamas po Šarnelės apylinkių Pagirgždūčio pelkes, jis pasinerdavo į sapnus, svajones ir vizijas. Pelkės poetui tapo neišsenkančiu įkvėpimo šaltiniu. Jos jaunuoliui kvepėjo ir švietė nenumaldoma aistra kurti. Be jokio tikslo braidydamas jų pakraščiais, pasinerdavo ir į savo liūdesio pelkynus, suvokdavo savo vienišumą, jausdavo kūno ir gamtos ritmo dermę. Jos jaunuoliui kėlė ypatingą apmąstymų nuotaiką, kuri tapdavo kūrybos ištakomis.

„Karalių gėlė iš pelkių, iš jos žemumų tarp kalnų, o ir kalnuose. Iš baltų tirštų miglų rytais ir vakarais. Iš pelkių, kur legendose ir nepasiekiamoje sąmonės tikrovėje auga karališkos gėlės“, – rašė profesorė Viktorija Daujotytė.